Úradný vestník L 222 , 24/08/1999 S. 0029 - 0030



Rozhodnutie Rady z 23. marca 1998 o uzavretí Európskeho dohovoru o ochrane stavovcov využívaných na experimentálne a iné vedecké účely spoločenstvom (1999/575/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 100a v nadväznosti na článok 228 ods. 2 a 3 prvý pododsek, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], (1) keďže 24. novembra 1986 prijala Rada smernicu 86/609/EHS [4] o aproximácii zákonov, iných právnych predpisov a správnych opatrení členských štátov týkajúcich sa ochrany zvierat využívaných na experimentálne a iné vedecké účely, ktoré stanovujú spoločné pravidlá obsahujúce zásady, ciele a hlavné ustanovenia Európskeho dohovoru o ochrane stavovcov využívaných na experimentálne a iné vedecké účely; (2) keďže ustanovenia spomenutej smernice a dohovoru ovplyvňujú podmienky výroby a umiestnenia výrobkov a látok na trh, ktorých vývoj obsahuje pokusy s nimi spojené; keďže tieto ustanovenia preto prispievajú k založeniu a fungovaniu vnútorného trhu, ktorého vytvorenie predstavuje jeden z hlavných cieľov spoločenstva; (3) keďže využívanie primátov na experimentálne a iné vedecké účely vytvára riziko utrpenia pre tieto zvieratá a preto musí byť obmedzené; (4) keďže využívanie primátov na experimentálne a iné vedecké účely viedlo k odchytu primátov vo voľnej prírode a nakoľko sa tomu musí predchádzať kedykoľvek to bude možné, berúc do úvahy utrpenie a straty, ktoré môžu vzniknúť pri odchyte a prevoze; (5) keďže Piaty environmentálny akčný program vedie k zavedeniu niektorých pozitívnych krokov smerujúcich k 50 % zníženiu využívania zvierat na pokusy do roku 2000; keďže tento cieľ nesmie prekážať na ceste pri formulovaní a dosiahnutí omnoho ambicióznejších cieľov; (6) keďže spoločenstvo zvyšuje svoje úsilie na vývoj náhradných metód a počítačom simulovaných modelov, venuje ďalej zvláštnu pozornosť práci vykonávanej Európskym centrom pre legalizáciu alternatívnych metód (ECVAM) tak, aby sa cieľ zníženia počtu pokusov na zvieratách mohol dosiahnuť už v blízkej budúcnosti; (7) keďže spoločenstvo taktiež schvaľuje všetky projekty, ktoré podporujú úplnú a jednoduchú výmenu údajov o využívaní zvierat pri pokusoch a stanovujú, že sa musí zabrániť zbytočnej duplicite pokusov, okrem iného aj pravidlami pre druhých žiadateľov; (8) keďže 10. februára 1987 spoločenstvo podpísalo Európsky dohovor o ochrane stavovcov využívaných na experimentálne a iné vedecké účely; (9) keďže je pre spoločenstvo nevyhnutné schváliť spomenutý dohovor, ROZHODLA TAKTO: Článok 1 Spoločenstvo schváli Európsky dohovor o ochrane stavovcov využívaných na experimentálne a iné vedecké účely s výhradou k jeho článku 28 ods. 1. Text dohovoru je uvedený v prílohe A. Text výhrady je uvedený v prílohe B. Článok 2 1. Predseda Rady je týmto oprávnený určiť osobu alebo osoby poverené uložiť listinu o schválení dohovoru u generálneho tajomníka Rady Európy tak, ako je to uvedené v článku 31 dohovoru. 2. Pri ukladaní listiny o schválení určená osoba alebo osoby vykonajú, v súlade s článkom 34 ods. 1 dohovoru, výhradu opísanú v prílohe B tohto rozhodnutia. Článok 3 Toto rozhodnutie sa uverejní v Úradnom vestníku Európskych spoločenstiev. V Bruseli 23. marca 1998 Za Radu predseda M. Meacher [1] Ú. v. ES C 200, 5.8.1989, s. 8. [2] Ú. v. ES C 291, 20.11.1989, s. 43 aÚ. v. ES C 269, 16.10.1995, s. 38. [3] Ú. v. ES C 329, 30.12.1989, s. 10. [4] Ú. v. ES C 358, 18.12.1986, s. 1. --------------------------------------------------